ບັງກລາແດັສ ປະຫານຊີວິດ ຜູ້ນຳຝ່າຍຄ້ານ ຫົວຮຸນແຮງຈັດ ອິສລາມ 
ໄອ​ຍະ​ການ ກ່າວ​ວ່າ ໃນ​ຂະນະ​ທີ່​ເປັນ ຜູ້​ຊ່ວຍ​ເລຂາທິການ​ໃຫຍ່​ ຂອງ​ພັກນັ້ນ ຜູ້ກ່ຽວເປັນຜູ້​ຮັບຜິດຊອບ ຕໍ່​ການສັງຫານ​ໝູ່​ ຊາວ​​ກະ​ເສດ​ຕະກອນ ທີ່​ບໍ່​ມີ​ອາວຸດ ຢ່າງ​ນ້ອຍ 120 ຄົນ.
ບັງກລາແດັສ ໄດ້ປະຫານຊີວິດ ຜູ້ນຳລະດັບສູງຂອງພວກຫົວ ຮຸນແຮງຈັດອິສລາມ ທີ່ຖືກສານຕັດສິນວ່າ ມີຄວາມຜິດ ໃນຖານ ກໍ່ອາຊະຍາກຳຕ້ານມວນມະນຸດ ສຳຫລັບການກະທຳທີ່ໂຫດຫ້ຽມ ໃນລະຫວ່າງ ສົງຄາມປົດປ່ອຍປະເທດຊາດ ຈາກປາກິສຖານ ເມື່ອປີ 1971 ການຮັກສາຄວາມປອດໄພ ແມ່ນແໜ້ນໜາ ໃນຄືນວັນເສົາວານນີ້ ຢູ່ອ້ອມບໍລິເວນຄຸກໃຫຍ່ ໃນນະຄອນຫລວງ Dhaka ສຳຫລັບ ການປະຫານຊີວິດ ດ້ວຍການແຂວນຄໍນັກໂທດ Mohammad Kamaruzaman ອາຍຸ 63 ປີ ບັນດາໄອຍະການ ກ່າວວ່າ ໃນຂະນະທີ່ເປັນ ຜູ້ຊ່ວຍເລຂາທິການໃຫຍ່ຂອງພັກ Jamaat -e-Islami ນັ້ນຜູ້ກ່ຽວແມ່ນມີຄວາມຮັບຜິດຊອບ ຕໍ່ການສັງຫານໝູ່ຊາວກະເສດຕະກອນ ທີ່ບໍ່ມີອາວຸດ ຢ່າງນ້ອຍ 120 ຄົນ ປະມານ 3 ລ້ານຄົນເສຍຊີວິດໄປ ໃນສົງຄາມເກົ້າເດືອນ ເພື່ອຕໍ່ສູ້ເອົາເອກະລາດ ຈາກ ປາກິສຖານນັ້ນ ພັກ Jamaat-e-Islami ໄດ້ປະທ້ວງ ຕໍ່ການປະຫານຊີວິດດັ່ງກ່າວ ແລະ ໄດ້ຮຽກຮ້ອງ ໃຫ້ປວງຊົນທົ່ວປະເທດ ພາກັນຢຸດງານ ເພື່ອປະທ້ວງໃນວັນຈັນ ມື້ອື່ນນີ້ ອົງການສະຫະປະຊາຊາດ ສະຫະພາບຢູໂຣບ ແລະ ສະຫະລັດ ໄດ້ຊຸກຍູ້ລັດຖະບານ ບັງກລາແດັສ ບໍ່ໃຫ້ດຳເນີນການປະຫານຊີວິດ ຫຼັງຈາກທີ່ອົງການສະຫະປະຊາຊາດ ກ່າວວ່າ ການດຳເນີນຄະດີ ບໍ່ໄດ້ມາດຕາຖານສາກົນ